title: Komission täytäntöönpanoasetus (EU) 2020/568, annettu 23 päivänä huhtikuuta 2020, vientiluvan edellyttämisestä tiettyjen tuotteiden viennissä

text:
                  24.4.2020

                  FI

                  Euroopan unionin virallinen lehti

                  L 129/7

         KOMISSION TÄYTÄNTÖÖNPANOASETUS (EU) 2020/568,
         annettu 23 päivänä huhtikuuta 2020,
         vientiluvan edellyttämisestä tiettyjen tuotteiden viennissä
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisen vientimenettelyn käyttöönotosta 11 päivänä maaliskuuta 2015 annetun Euroopan parlamentin ja neuvoston asetuksen (EU) 2015/479 (1) ja erityisesti sen 6 artiklan,
         sekä katsoo seuraavaa:

                     (1)

                     Euroopan komissio julkaisi 15 päivänä maaliskuuta 2020 asetuksen (EU) 2015/479 5 artiklan nojalla täytäntöönpanoasetuksen (EU) 2020/402 (2), jonka mukaan tiettyjen tuotteiden vienti edellyttää vientiluvan esittämistä. Kyseistä asetusta muutettiin 19 päivänä maaliskuuta 2020 annetulla komission täytäntöönpanoasetuksella (EU) 2020/426 (3).

                     (2)

                     Asetusta (EU) 2020/402 ja sen muutosta sovelletaan rajoitetusti kuuden viikon ajan.

                     (3)

                     Covid-19-taudin aiheuttaman epidemiologisen kriisin jatkuessa henkilönsuojainten eli suojanaamareiden (ja kirurgisten naamareiden), käsineiden, suojalasien, kasvojensuojainten ja haalarien kysyntä unionissa on edelleen hyvin suurta ja jopa kasvaa jatkuvasti. Erityisesti tietyntyyppisten henkilönsuojainten kysyntä on johtanut pulaan sisämarkkinoilla. Tämäntyyppiset suojaimet ovat luonteensa ja vallitsevien olosuhteiden vuoksi olennainen tuote, koska on välttämätöntä estää taudin laajempi leviäminen ja suojella tartunnan saaneita potilaita hoitavan terveydenhuoltohenkilöstön terveyttä.

                     (4)

                     Toimia toteutetaan jatkuvasti sen varmistamiseksi, että henkilönsuojaimia on saatavilla nopeasti ja riittävästi koko EU:ssa. Henkilönsuojainten tuotantokapasiteettia on lisätty. Komissio on toteuttanut henkilönsuojainten yhteishankinnan, johon on osallistunut 25 jäsenvaltiota. Nämä aloitteet tuottavat jo tulosta, ja suojaimet on tarkoitus antaa saataville kahden viikon kuluttua siitä, kun jäsenvaltiot ovat allekirjoittaneet sopimukset tarjoajien kanssa.

                     (5)

                     Euroopan komissio on päättänyt perustaa unionin pelastuspalvelumekanismin puitteissa terveydenhuollon laitteiden ja tarvikkeiden, kuten hengityskoneiden ja suojanaamarien, strategisen rescEU-varaston auttamaan EU-maita covid-19-pandemian yhteydessä. Tätä varastoa, jonka komissio rahoittaa kokonaan suorilla avustuksilla, tullaan ylläpitämään yhdessä tai useammassa jäsenvaltiossa.

                     (6)

                     Lisäksi komissio on perustanut muun muassa henkilönsuojaimia varten terveydenhuollon laitteiden ja tarvikkeiden selvityskeskuksen koordinoimaan toimia, joiden avulla kysyntä ja tarjonta saadaan kohtaamaan EU:ssa, sekä edistämään sisämarkkinoiden asianmukaista toimintaa.

                     (7)

                     Näistä toimista huolimatta kysyntä ja tarjonta eivät edelleenkään vastaa toisiaan unionissa, sillä henkilönsuojainten tarve unionissa kasvaa edelleen. Tämä koskee erityisesti tietyntyyppisiä henkilönsuojaimia, jotka ovat välttämättömiä taudin leviämisen estämiseksi ja potilaiden hoitamiseksi.

                     (8)

                     Koska pyrkimyksenä on ratkaista unionissa tämä kriittinen tilanne, jossa on edelleen puutetta tietyntyyppisistä henkilönsuojaimista, on aiheellista toteuttaa lisätoimenpiteitä henkilönsuojainten puutteen korjaamiseksi ja ehkäisemiseksi.

                     (9)

                     Näiden toimenpiteiden, joilla pyritään suojelemaan terveyttä ja vaikuttamaan kauppaan, olisi oltava kohdennettuja, oikeasuhteisia, avoimia ja väliaikaisia.

                     (10)

                     Eurooppa-neuvoston jäsenet korostivat 26 päivänä maaliskuuta antamassaan yhteisessä julkilausumassa, että päätöksellä henkilönsuojainten vientiluvan myöntämisestä pitäisi voida poistaa kaikki sisäiset kiellot tai rajoitukset täysimääräisesti ja tosiasiallisesti.

                     (11)

                     Unionin tarkoituksena ei ole rajoittaa vientiä enempää kuin on ehdottomasti tarpeen, ja se toivoo lisäksi, että kansainvälisen solidaarisuuden periaatetta noudatetaan myös tämän globaalin pandemian aikana. Sen vuoksi unionin toimenpiteiden olisi oltava oikeasuhteisia ja niillä olisi varmistettava, että vienti on edelleen mahdollista ennakkoluvan nojalla. Tätä varten jäsenvaltioiden olisi myönnettävä vientilupia erityisolosuhteissa, jos asianomainen lähetys ei vaikuta haitallisesti henkilönsuojainten todelliseen tarpeeseen unionissa ja jos se palvelee oikeutettua tarvetta käyttää näitä suojaimia virallisiin tai ammatillisiin lääkinnällisiin tarkoituksiin kolmannessa maassa. Jäsenvaltioiden ei kuitenkaan pitäisi sallia vientiä, joka aiheuttaa spekulatiivisia vääristymiä ja palvelee tahoja, jotka varastoivat ja hamstraavat olennaisia suojaimia ilman suurta tai objektiivista tarvetta.

                     (12)

                     Vientilupajärjestelmällä olisi korjattava tai estettävä tilanne, jossa unionin rajojen sisällä on pulaa olennaisista tuotteista. Tällaisen järjestelmän päätavoitteena olisi kansanterveyden suojeleminen unionissa.

                     (13)

                     Näitä lupia koskevat hallinnolliset muodollisuudet olisi jätettävä jäsenvaltioiden harkintavaltaan tämän väliaikaisen järjestelmän voimassaoloaikana.

                     (14)

                     Kansainvälisen solidaarisuuden periaatteen mukaisesti jäsenvaltioiden olisi sallittava vienti hätäaputarvikkeiden toimittamisen mahdollistamiseksi humanitaarisen avun yhteydessä.

                     (15)

                     Jäsenvaltioiden olisi harkittava lupien myöntämistä myönteiseltä kannalta, kun vienti on tarkoitettu valtion elimille, julkisyhteisöille ja muille julkisoikeudellisille laitoksille, jotka vastaavat henkilönsuojainten jakelusta sellaisille henkilöille tai antamisesta sellaisten henkilöiden saataville, jotka ovat saaneet tai vaarassa saada covid-19-tartunnan tai jotka osallistuvat covid-19-epidemian torjumiseen.

                     (16)

                     Tämän asetuksen tavoitteiden saavuttamiseksi lupia olisi myönnettävä vain siinä määrin kuin viennin määrä ei vaaranna henkilönsuojainten saatavuutta kyseisen jäsenvaltion markkinoilla tai muualla unionissa. Tätä varten jäsenvaltioiden olisi otettava yhteyttä komission perustamaan selvityskeskukseen ennen luvan myöntämistä. Jäsenvaltioiden ei kuitenkaan tarvitse ottaa yhteyttä selvityskeskukseen, jos on kyse hätäaputarvikkeita koskevista luvista humanitaarisen avun yhteydessä.

                     (17)

                     Päättäessään vientiluvan myöntämisestä jäsenvaltioiden olisi myös otettava huomioon toimitusvelvoitteen täyttäminen unionin ja jäsenvaltioiden yhteishankinnan tai rescEU:n yhteydessä, Maailman terveysjärjestön (WHO) toiminnan tukeminen, EU:n tason koordinoitujen kriisitoimien tukeminen tai kolmansien maiden tai kansainvälisten järjestöjen tukipyynnöt.

                     (18)

                     Lisäksi olisi otettava huomioon kyseisten tuotteiden markkinoiden yhdentymisaste unionin tullialueen osien ja muiden maiden tai alueiden välillä riippumatta siitä, onko se saavutettu vapaakauppa-alueen perustamisjärjestelyllä vai muista syistä, kuten maantieteellisen läheisyyden tai historiallisten siteiden vuoksi. Niin ikään olisi haitallista aiheuttaa häiriöitä kyseisten järjestelyjen mukaisesti tai muulla tavoin perustetuille tiiviisti yhdennetyille arvoketjuille ja jakeluverkostoille, mikä koskee erityisesti naapurimaita ja naapurimaiden talouksia.

                     (19)

                     Tätä asetusta olisi sovellettava tietyntyyppisiin henkilönsuojaimiin. Johdonmukaisuuden varmistamiseksi tässä asetuksessa säädetyn lupajärjestelmän piiriin kuuluvien henkilönsuojaintyyppien kuvaus olisi yhdenmukaistettava sellaisten suojainten vastaavien eritelmien kanssa, joita hankitaan yhteishankinnalla, jossa on yksilöity unionin erityistarpeet. CN-koodit olisi annettava ainoastaan ohjeellisina.

                     (20)

                     Selvityskeskuksen tavoitteena on varmistaa, että tarjonta riittää tyydyttämään kaikentyyppisten henkilönsuojainten kysynnän unionin markkinoilla. Tältä pohjalta saattaa olla tarpeellista tarkastella uudelleen liitteen I soveltamisalaa ja tämän asetuksen soveltamisalaan kuuluvia tuotteita. Soveltamisalan uudelleentarkastelun olisi perustuttava jatkuvaan arviointiin, jossa katsotaan, missä määrin covid-19-epidemian torjuntaan liittyviä kriittisiä suojaimia tarvitaan ja missä määrin niistä voi olla pulaa. Erityistä huomiota olisi kiinnitettävä yhteishankinnan piiriin kuuluviin tuotteisiin sekä unionin pelastuspalvelumekanismin puitteissa pyydettyihin tuotteisiin, kuten muuntyyppisiin henkilönsuojaimiin, hengityskoneisiin ja laboratoriotuotteisiin (testipakkauksiin).

                     (21)

                     Terveydenhuollon laitteiden ja henkilönsuojaimien sisämarkkinat ovat erittäin pitkälle yhdentyneet unionin ulkopuolellekin, mikä koskee myös niiden tuotannon arvoketjuja ja jakeluverkkoja. Tämä pätee erityisesti Euroopan vapaakauppaliiton jäsenvaltioihin ja Länsi-Balkanin kumppaneihin, jotka ovat sitoutuneet tiiviiseen yhdentymiseen unionin kanssa. Olisi epätarkoituksenmukaista edellyttää vientilupaa näihin maihin suuntautuvassa tiettyjen henkilönsuojainten viennissä, kun otetaan huomioon tuotannon arvoketjujen ja jakeluverkkojen tiivis yhdentyminen sekä se, että tällaiset tuotteet ovat olennaisia taudin leviämisen estämiseksi ja tartunnan saaneita potilaita hoitavan terveydenhuoltohenkilöstön terveyden suojelemiseksi. Sen vuoksi on aiheellista jättää nämä maat tämän asetuksen soveltamisalan ulkopuolelle.

                     (22)

                     Lisäksi on aiheellista jättää vientilupavaatimuksen soveltamisalan ulkopuolelle perussopimuksen liitteessä II luetellut merentakaiset maat ja alueet sekä Färsaaret, Andorra, San Marino. Vatikaanivaltio ja Gibraltar, koska ne ovat erityisen riippuvaisia niiden jäsenvaltioiden toimitusketjuista, joihin ne kuuluvat, tai niiden naapureina olevien jäsenvaltioiden toimitusketjuista.

                     (23)

                     Tätä asetusta olisi sovellettava unionitavaroiden vientiin unionin tullialueelta. Sen vuoksi kyseiseen tullialueeseen kuuluville maille ei tarvitse myöntää vapautusta, jotta ne voivat ottaa vastaan rajoittamattomia lähetyksiä unionista. Tämä koskee erityisesti Monacon ruhtinaskuntaa (4). Jäsenvaltioiden alueiden, jotka on nimenomaisesti suljettu unionin tullialueen ulkopuolelle, ei pitäisi myöskään kuulua vientilupaa koskevan vaatimuksen piiriin, minkä vuoksi nekin olisi vapautettava siitä. Tämä koskee Büsingenin, Helgolandin, Livignon, Ceutan ja Melillan alueita. Vastaavasti vienti jäsenvaltion mannerjalustalle tai jäsenvaltion Yhdistyneiden Kansakuntien merioikeusyleissopimuksen mukaisesti ilmoittamalle talousvyöhykkeelle olisi jätettävä tämän asetuksen soveltamisalan ulkopuolelle.

                     (24)

                     Tässä asetuksessa säädettyjä toimenpiteitä ei pitäisi soveltaa EU:n jäsenvaltioiden väliseen kauppaan. Ison-Britannian ja Pohjois-Irlannin yhdistynyttä kuningaskuntaa on erosopimuksen 127 artiklan 3 kohdan nojalla pidettävä jäsenvaltiona eikä kolmantena maana.

                     (25)

                     Joillakin edellä mainituista maista on tällä hetkellä voimassa henkilönsuojainten vientirajoituksia.

                     (26)

                     Vientilupajärjestelmän ulkopuolelle jätettyjen maiden ja alueiden viranomaisten olisi annettava riittävät takeet siitä, että ne valvovat itse omaa kyseisten tuotteiden vientiä, jotta täytäntöönpanoasetuksen (EU) 2020/402 tavoite ei vaarannu. Komissio seuraa tätä tiiviisti.

                     (27)

                     Jotta tämän asetuksen tavoite ei vaarantuisi, soveltamisalan ulkopuolelle jätettyjen maiden ja alueiden viranomaisten olisi asetettava tällainen vienti unioniin saataville.

                     (28)

                     Jäsenvaltioiden olisi ilmoitettava komissiolle päätöksistään myöntää tai hylätä vientilupahakemuksia, jotta tilannetta voidaan arvioida säännöllisesti ja jotta voidaan varmistaa avoimuus ja johdonmukaisuus. Komission olisi julkistettava tällaiset tiedot säännöllisesti ottaen asianmukaisesti huomioon niiden luottamuksellisuus.

                     (29)

                     Ennakkolupavaatimukset ovat luonteeltaan poikkeuksellisia, ja niiden olisi oltava kohdennettuja ja kestoltaan rajattuja. Sen varmistamiseksi, että toimenpiteet eivät ole voimassa kauemmin kuin on tarpeen, niitä olisi sovellettava 30 päivän ajan. Komission olisi tarkasteltava tilannetta säännöllisesti uudelleen covid-19-taudin leviämisen sekä kysynnän ja tarjonnan vastaavuuden perusteella ja harkittava, onko toimenpiteiden kestoa tarpeen lyhentää tai pidentää.

                     (30)

                     Tässä asetuksessa säädetyt toimenpiteet ovat asetuksen (EU) 2015/479 3 artiklan 1 kohdalla perustetun komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Määritelmät
            Tässä asetuksessa tarkoitetaan

                        1)

                        ’viennillä’ asetuksen (EU) N:o 952/2013 269 artiklassa tarkoitettua vientimenettelyä;

                        2)

                        ’Euroopan unionin tullialueella’ asetuksen (EU) N:o 952/2013 4 artiklassa tarkoitettua aluetta.

            2 artikla
            Vientilupa

               1.   Liitteessä I lueteltujen, unionista tai muualta peräisin olevien tietyntyyppisten henkilönsuojainten vienti edellyttää liitteessä II olevan lomakkeen mukaisesti laadittua vientilupaa. Lupa koskee ainoastaan unionitavaroita (5), eikä sitä vaadita muita kuin unionitavaroita varten. Luvan myöntävät toimivaltaiset viranomaiset siinä jäsenvaltiossa, johon viejä on sijoittautunut, ja lupa annetaan kirjallisena tai sähköisesti.

               2.   Vientilupa vaaditaan kaikkeen vientiin, ja se annetaan, kun tavarat ilmoitetaan vietäviksi ja viimeistään silloin, kun tavarat luovutetaan.

               3.   Vienti on kielletty, jos pätevää vientilupaa ei esitetä.

               4.   Edellä 1 ja 2 kohdassa säädettyjä toimenpiteitä ei sovelleta vientiin, joka suuntautuu Albanian tasavaltaan, Andorraan, Bosnia ja Hertsegovinaan, Färsaarille, Gibraltariin, Islannin tasavaltaan, Kosovoon (6), Liechtensteinin ruhtinaskuntaan, Montenegroon, Norjan kuningaskuntaan, Pohjois-Makedonian tasavaltaan, San Marinon tasavaltaan, Serbiaan, Sveitsin valaliittoon, Vatikaanivaltioon ja perussopimuksen liitteessä II lueteltuihin merentakaisiin maihin ja alueisiin. Sama koskee vientiä Büsingeniin, Helgolandiin, Livignoon, Ceutaan ja Melillaan.

               5.   Edellä 1 ja 2 kohdassa säädettyjä toimenpiteitä ei sovelleta laitoksiin, jotka sijaitsevat jäsenvaltion mannerjalustalla tai jäsenvaltion Yhdistyneiden Kansakuntien merioikeusyleissopimuksen mukaisesti ilmoittamalla talousvyöhykkeellä.

               6.   Solidaarisuuden periaatteen mukaisesti jäsenvaltioiden on sallittava vienti, jossa toimitetaan hätäaputarvikkeita kolmansien maiden käyttöön humanitaarisen avun yhteydessä. Jäsenvaltioiden on käsiteltävä vientilupahakemukset mahdollisimman nopeasti ja viimeistään kahden työpäivän kuluttua päivästä, jona kaikki vaaditut tiedot on toimitettu toimivaltaisille viranomaisille.

               7.   Jäsenvaltioiden olisi harkittava lupien myöntämistä myönteiseltä kannalta, kun vienti on tarkoitettu valtion elimille, julkisyhteisöille ja muille julkisoikeudellisille laitoksille, jotka vastaavat henkilönsuojainten jakelusta sellaisille henkilöille tai antamisesta sellaisten henkilöiden saataville, jotka ovat saaneet tai vaarassa saada covid-19-tartunnan tai jotka osallistuvat covid-19-epidemian torjumiseen. Lupia olisi myönnettävä vain siinä määrin kuin viennin määrä ei uhkaa liitteessä I lueteltujen henkilönsuojainten saatavuutta kyseisen jäsenvaltion markkinoilla tai muualla unionissa. Tätä varten jäsenvaltioiden on ennen luvan myöntämistä ilmoitettava asiasta komissiolle sähköpostiosoitteeseen SG-CCH@ec.europa.eu. Komissio antaa lausunnon 48 tunnin kuluessa siitä, kun sille on ilmoitettu asiasta.

            3 artikla
            Menettelyihin liittyvät näkökohdat

               1.   Jos liitteessä I luetellut henkilönsuojaimet sijaitsevat jossakin muussa jäsenvaltiossa tai joissakin muissa jäsenvaltioissa kuin siinä, jossa vientilupahakemus on tehty, tästä on ilmoitettava hakemuksessa. Sen jäsenvaltion toimivaltaisten viranomaisten, jossa vientilupaa koskeva hakemus on tehty, on välittömästi kuultava tavaran sijaintijäsenvaltion tai -jäsenvaltioiden toimivaltaisia viranomaisia ja annettava näille tarvittavat tiedot. Jäsenvaltioiden, joita kuullaan, on mahdollisimman pian ja viimeistään viiden työpäivän kuluessa esitettävä mahdolliset luvan myöntämistä vastustavat huomautuksensa, jotka sitovat sitä jäsenvaltiota, jossa hakemus on tehty.

               2.   Jäsenvaltioiden on käsiteltävä vientilupahakemukset mahdollisimman pian ja annettava päätös viimeistään viiden työpäivän kuluttua päivästä, jona kaikki vaaditut tiedot on toimitettu toimivaltaisille viranomaisille. Poikkeuksellisissa olosuhteissa ja asianmukaisesti perustelluista syistä tätä määräaikaa voidaan pidentää viidellä työpäivällä.

               3.   Tehdessään tämän asetuksen nojalla päätöksen vientiluvan myöntämisestä jäsenvaltioiden on otettava huomioon kaikki asian kannalta merkitykselliset näkökohdat, tilanteesta riippuen muun muassa se, palveleeko vienti seuraavia tarkoituksia:

                           —

                           Euroopan parlamentin ja neuvoston päätöksen N:o 1082/2013/EU (7) 5 artiklan mukaisen yhteishankintamenettelyn toimitusvelvoitteiden täyttäminen;

                           —

                           sellaisen komission täytäntöönpanopäätöksessä (EU) 2019/570 (8) tarkoitetun rescEU-varastoinnin tukeminen, jossa kerätään valtioiden rajat ylittävien vakavien terveysuhkien torjuntaan tarkoitettuja lääkinnällisiä laitteita tai henkilönsuojaimia;

                           —

                           unionin pelastuspalvelumekanismille (UPCM) tulleisiin ja sen käsittelemiin avunpyyntöihin vastaaminen ja poliittisen kriisitoiminnan integroitujen järjestelyjen (IPCR), komission tai muiden unionin toimielinten koordinoimien yhtenäisten tukitoimien tukeminen;

                           —

                           Geneven yleissopimuksen nojalla suojelua saavien avustusjärjestöjen lakisääteisen toiminnan tukeminen ulkomailla edellyttäen, että toiminta ei heikennä kykyä työskennellä kansallisena avustusjärjestönä;

                           —

                           Maailman terveysjärjestön (WHO) Global Outbreak Alert & Response Network -verkoston (GOARN) toiminnan tukeminen;

                           —

                           tavaran toimittaminen EU:n jäsenvaltioiden ulkomaisille operaatioille, mukaan lukien sotilasoperaatiot, kansainväliset poliisioperaatiot ja/tai kansainväliset siviilirauhanturvaoperaatiot;

                           —

                           tavaran toimittaminen unionin ja jäsenvaltioiden edustustoille ulkomailla.

               4.   Jäsenvaltiot voivat ottaa huomioon muita tekijöitä, kuten kyseisten tuotteiden markkinoiden yhdentymisasteen riippumatta siitä, onko se saavutettu aiotun viejämaan kanssa voimassa olevilla vapaakauppa-alueen perustamisjärjestelyillä, sekä maantieteellisen läheisyyden.

               5.   Päättäessään vientiluvan myöntämisestä jäsenvaltioiden on varmistettava, että tarjonta riittää unionissa tyydyttämään liitteessä I lueteltujen henkilönsuojainten kysynnän. Sen vuoksi vientilupia voidaan myöntää vain, jos lähetys ei vaaranna näiden tavaroiden saatavuutta kyseisen jäsenvaltion markkinoilla tai muualla unionissa. Jotta tilannetta voitaisiin arvioida parhaalla mahdollisella tavalla, jäsenvaltioiden on ilmoitettava asiasta komissiolle sähköpostiosoitteeseen SG-CCH@ec.europa.eu erityisesti, jos suunnitellun viennin määrä voi aiheuttaa puutetta.

               6.   Komissio antaa lausunnon 48 tunnin kuluessa pyynnön vastaanottamisesta.

               7.   Jäsenvaltiot voivat päättää käyttää sähköisiä asiakirjoja vientilupaa koskevien hakemusten käsittelyssä.

            4 artikla
            Ilmoitukset

               1.   Jäsenvaltioiden on välittömästi ilmoitettava komissiolle myönnetyistä ja evätyistä luvista.

               2.   Ilmoituksissa on oltava seuraavat tiedot:

                           a)

                           toimivaltaisen viranomaisen nimi ja yhteystiedot,

                           b)

                           viejän henkilöllisyys,

                           c)

                           määrämaa,

                           d)

                           lopullinen vastaanottaja,

                           e)

                           vientiluvan myöntäminen tai epääminen,

                           f)

                           tavaran koodi,

                           g)

                           määrä,

                           h)

                           tavaroiden yksiköt ja kuvaus tavaroista.

                     Ilmoitus on toimitettava sähköisesti seuraavaan osoitteeseen: TRADE-EXPORTAUTHORISATIONPPE@ec.europa.eu

               3.   Komissio asettaa nämä myönnettyjä ja evättyjä lupia koskevat tiedot julkisesti saataville ottaen asianmukaisesti huomioon toimitettujen tietojen luottamuksellisuuden.

            5 artikla
            Uudelleentarkastelulauseke
            Komissio seuraa tilannetta ja tarvittaessa tarkastelee viipymättä uudelleen tämän asetuksen soveltamisaikaa ja sen soveltamisalaa tuotteiden osalta ottaen huomioon covid-19-taudin aiheuttaman epidemiologisen kriisin kehityksen sekä tarjonnan ja kysynnän tasapainon unionin markkinoilla.

            6 artikla
            Loppusäännökset
            Tämä asetus tulee voimaan 26 päivänä huhtikuuta 2020. Sitä sovelletaan 30 päivän ajan.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 23 päivänä huhtikuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 83, 27.3.2015, s. 34.

            (2)  Komission täytäntöönpanoasetus (EU) 2020/402, annettu 14. maaliskuuta 2020, vientiluvan edellyttämisestä tiettyjen tuotteiden viennissä (EUVL L 77 I, 15.3.2020, s. 1).

            (3)  Komission täytäntöönpanoasetus (EU) 2020/426, annettu 19 päivänä maaliskuuta 2020, vientiluvan edellyttämisestä tiettyjen tuotteiden viennissä annetun täytäntöönpanoasetuksen (EU) 2020/402 muuttamisesta (EUVL L 84 I, 20.3.2020, s. 1).

            (4)  Ks. unionin tullikoodeksista 9 päivänä lokakuuta 2013 annetun Euroopan parlamentin ja neuvoston asetuksen (EU) N:o 952/2013 (EUVL L 269, 10.10.2013, s. 1) 4 artiklan 2 kohdan a alakohta.

            (5)  Vapautettujen liiketoimien osalta ks. unionin tullikoodeksista 9 päivänä lokakuuta 2013 annetun Euroopan Parlamentin ja neuvoston asetuksen (EU) N:o 952/2013 (EUVL L 269, 10.10.2013, s. 1), sellaisena kuin se on muutettuna, 269 artiklan 2 kohta.

            (6)  Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244/1999 ja Kansainvälisen tuomioistuimen Kosovon itsenäisyysjulistuksesta antaman lausunnon mukainen.

            (7)  Euroopan parlamentin ja neuvoston päätös N:o 1082/2013/EU, annettu 22 päivänä lokakuuta 2013, valtioiden rajat ylittävistä vakavista terveysuhkista ja päätöksen N:o 2119/98/EY kumoamisesta (EUVL L 293, 5.11.2013, s. 1).

            (8)  Komission täytäntöönpanopäätös (EU) 2019/570, annettu 8 päivänä huhtikuuta 2019, Euroopan parlamentin ja neuvoston päätöksen N:o 1313/2013/EU täytäntöönpanosäännöistä rescEU-valmiuksien osalta sekä komission täytäntöönpanopäätöksen 2014/762/EU muuttamisesta (EUVL L 99, 10.4.2019, s. 41).

            LIITE I

               Henkilönsuojaimet

            Tässä liitteessä luetellut suojaimet ovat Euroopan parlamentin ja neuvoston asetuksen (EU) 2016/425 (1) tai neuvoston direktiivin 93/42/ETY (2) (lääkinnällisten laitteiden I luokan osalta) säännösten mukaiset.

                        Luokka

                        Kuvaus

                        CN-koodit

                        Suojalasit ja visiirit

                                    —

                                    suojaavat mahdollisesti tartuntavaaralliselta ainekselta

                                    —

                                    suojaavat silmät ja niiden ympäristön

                                    —

                                    yhteensopivia erilaisten suodatinnaamarien (FFP) ja kasvonaamarien kanssa

                                    —

                                    läpinäkyvät linssit

                                    —

                                    uudelleenkäytettävät (voidaan puhdistaa ja desinfioida) tai kertakäyttöiset tuotteet

                                    —

                                    voivat suojata kasvojen ihon.

                        ex 9004 90 10
                        ex 9004 90 90

                        Hengityssuojaimet

                                    —

                                    naamarit käyttäjän suojelemiseksi mahdollisesti tartuntavaaralliselta ainekselta tai sen estämiseksi, että käyttäjä levittää tällaista ainesta

                                    —

                                    uudelleenkäytettävät (voidaan puhdistaa ja desinfioida) tai kertakäyttöiset tuotteet

                                    —

                                    voivat sisältää kasvojensuojaimen

                                    —

                                    myös vaihdettavalla suodattimella varustetut.

                        ex 6307 90 98
                        ex 9020 00 00

                        Suojavaatteet

                                    —

                                    ei-steriilit vaatteet (esim. takki tai puku) käyttäjän suojelemiseksi mahdollisesti tartuntavaaralliselta ainekselta tai sen estämiseksi, että käyttäjä levittää tällaista ainesta

                                    —

                                    uudelleenkäytettävät (voidaan puhdistaa ja desinfioida) tai kertakäyttöiset tuotteet.

                        ex 3926 20 00
                        ex 4015 90 00
                        ex 6113 00
                        ex  6114
                        ex 6210 10 10
                        6210 10 92
                        ex 6210 10 98
                        ex 6210 20 00
                        ex 6210 30 00
                        ex 6210 40 00
                        ex 6210 50 00
                        ex 6211 32 10
                        ex 6211 32 90
                        ex 6211 33 10
                        ex 6211 33 90
                        ex 6211 39 00
                        ex 6211 42 10
                        ex 6211 42 90
                        ex 6211 43 10
                        ex 6211 43 90
                        ex 6211 49 00
                        ex 9020 00 00

               (1)  Euroopan parlamentin ja neuvoston asetus (EU) 2016/425, annettu 9 päivänä maaliskuuta 2016, henkilönsuojaimista ja neuvoston direktiivin 89/686/ETY kumoamisesta (EUVL L 81, 31.3.2016, s. 51).

               (2)  Neuvoston direktiivi 93/42/ETY, annettu 14 päivänä kesäkuuta 1993, lääkinnällisistä laitteista (EYVL L 69, 12.7.1993, s. 1).

            LIITE II

               Asetuksen 2 artiklassa tarkoitettu vientilupahakemus

            Jäsenvaltioiden on vientilupia myöntäessään varmistettava, että luvan luonne käy näkyvästi ilmi annetusta lomakkeesta. Tämä vientilupa on voimassa kaikissa Euroopan unionin jäsenvaltioissa luvan päättymispäivään asti.

                        EUROOPAN UNIONI

                        Henkilönsuojainten vienti (asetus (EU) 2020/568)

                                    1.

                                    Viejä

                                       (soveltuvissa tapauksissa EORI-numero)

                                    2.

                                    Luvan numero

                                    3.

                                    Voimassaolon päättymispäivä

                                    4.

                                    Myöntävä viranomainen

                                    5.

                                    Määrämaa

                                    6.

                                    Lopullinen vastaanottaja

                                    6 a.

                                    Palveleeko vienti jotakin asetuksen 3 artiklassa luetelluista tarkoituksista tai onko viennillä tarkoitus mahdollistaa hätäaputarvikkeiden toimittaminen humanitaarisen avun yhteydessä 2 artiklan 6 kohdan mukaisesti?

                                    7.

                                    Tavaran koodi

                                    8.

                                    Määrä

                                    9.

                                    Yksikkö

                                    10.

                                    Tavaran kuvaus

                                    11.

                                    Sijainti

                                    7.

                                    Tavaran koodi

                                    8.

                                    Määrä

                                    9.

                                    Yksikkö

                                    10.

                                    Tavaran kuvaus

                                    11.

                                    Sijainti

                                    7.

                                    Tavaran koodi

                                    8.

                                    Määrä

                                    9.

                                    Yksikkö

                                    10.

                                    Tavaran kuvaus

                                    11.

                                    Sijainti

                                    7.

                                    Tavaran koodi

                                    8.

                                    Määrä

                                    9.

                                    Yksikkö

                                    10.

                                    Tavaran kuvaus

                                    11.

                                    Sijainti

                                    12.

                                    Allekirjoitus, paikka ja päiväys, leima

               Vientilupalomakkeen selittävät huomautukset

            Kaikki kohdat on täytettävä, ellei toisin mainita.
            Kohdat 7–11 toistetaan 4 kertaa, jotta lupaa voidaan hakea 4 eri tuotteelle.

                        Kohta 1

                        Viejä

                        Luvan saaneen viejän täydellinen nimi ja osoite ja tarvittaessa EORI-numero.

                        Kohta 2

                        Luvan numero

                        Vientiluvan myöntävä viranomainen täyttää lupanumeron, ja sen muoto on seuraava: XXyyyy999999, jossa XX on myöntävän jäsenvaltion 2-kirjaiminen maantieteellinen koodi  (1), yyyy on luvan myöntämisvuosi 4-numeroisena ja 999999 on myöntävän viranomaisen antama ainutkertainen 6-numeroinen numero.

                        Kohta 3

                        Voimassaolon päättymispäivä

                        Luvan myöntävä viranomainen voi määritellä luvan voimassaolon päättymispäivän. Viimeinen voimassaolopäivä ei saa olla myöhäisempi kuin 30 päivää tämän asetuksen voimaantulosta.
                        Jos luvan myöntävä viranomainen ei ole määrittänyt voimassaolon päättymispäivää, luvan voimassaolo päättyy viimeistään 30 päivän kuluttua tämän asetuksen voimaantulosta.

                        Kohta 4

                        Myöntävä viranomainen

                        Vientiluvan myöntäneen jäsenvaltion viranomaisen täydellinen nimi ja osoite.

                        Kohta 5

                        Määrämaa

                        Luvan kohteena olevien tavaroiden määrämaan 2-kirjaiminen maantieteellinen koodi.

                        Kohta 6

                        Lopullinen vastaanottaja

                        Tavaroiden lopullisen vastaanottajan täydellinen nimi ja osoite, jos se on tiedossa myöntämishetkellä, ja tarvittaessa EORI-numero. Jos lopullinen vastaanottaja ei ole tiedossa myöntämishetkellä, kenttä jätetään tyhjäksi.

                        Kohta 6 a

                        Palveleeko vienti jotakin asetuksen 3 artiklassa luetelluista tarkoituksista tai onko viennillä tarkoitus mahdollistaa hätäaputarvikkeiden toimittaminen humanitaarisen avun yhteydessä 2 artiklan 6 kohdan mukaisesti?

                        Tässä on ilmoitettava, palveleeko vienti jotakin asetuksen 3 artiklassa luetelluista tarkoituksista tai onko viennillä tarkoitus mahdollistaa hätäaputarvikkeiden toimittaminen humanitaarisen avun yhteydessä 2 artiklan 6 kohdan mukaisesti.

                        Kohta 7

                        Tavaran koodi

                        Harmonoidun järjestelmän tai yhdistetyn nimikkeistön  (2) numerokoodi, johon vietävät tavarat luokitellaan lupaa myönnettäessä.

                        Kohta 8

                        Määrä

                        Tavaroiden paljous kohdassa 9 ilmoitettuna yksikkönä mitattuna.

                        Kohta 9

                        Yksikkö

                        Mittayksikkö, jossa 8 kohdassa ilmoitettu määrä ilmaistaan. Käytettävät yksiköt ovat ”P/ST” tavaroille, jotka lasketaan kappalemääränä (esim. naamarit).

                        Kohta 10

                        Tavaran kuvaus

                        Selkokielinen ja riittävän tarkka kuvaus, jonka avulla tavarat voidaan tunnistaa.

                        Kohta 11

                        Sijainti

                        Sen jäsenvaltion maantieteellinen koodi, jossa tavarat sijaitsevat. Jos tavarat sijaitsevat luvan myöntävän viranomaisen jäsenvaltiossa, tämä kohta on jätettävä tyhjäksi.

                        Kohta 12

                        Allekirjoitus, leima, paikka ja päiväys

                        Myöntävän viranomaisen allekirjoitus ja leima. Luvan myöntämispaikka ja -päivä.

               (1)  Komission asetus (EU) N:o 1106/2012, annettu 27 päivänä marraskuuta 2012, kolmansien maiden kanssa käytävää ulkomaankauppaa koskevista yhteisön tilastoista annetun Euroopan parlamentin ja neuvoston asetuksen (EY) N:o 471/2009 täytäntöönpanosta maa- ja alueluokituksen ajan tasalle saattamisen osalta (EUVL L 328, 28.11.2012, s. 7).

               (2)  Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).


title: Komission täytäntöönpanoasetus (EU) 2020/915, annettu 25 päivänä kesäkuuta 2020, erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän muun kuin vähäisen muutoksen hyväksymisestä (”Riso Nano Vialone Veronese” (SMM))

text:
                  2.7.2020

                  FI

                  Euroopan unionin virallinen lehti

                  L 209/5

         KOMISSION TÄYTÄNTÖÖNPANOASETUS (EU) 2020/915,
         annettu 25 päivänä kesäkuuta 2020,
         erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän muun kuin vähäisen muutoksen hyväksymisestä (”Riso Nano Vialone Veronese” (SMM))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
         sekä katsoo seuraavaa:

                     (1)

                     Komissio on asetuksen (EU) N:o 1151/2012 53 artiklan 1 kohdan ensimmäisen alakohdan mukaisesti tutkinut Italian esittämän pyynnön, joka koski komission asetuksen (EY) N:o 205/2009 (2) nojalla rekisteröidyn suojatun maantieteellisen merkinnän ”Riso Nano Vialone Veronese” eritelmän muutoksen hyväksymistä.

                     (2)

                     Koska kyseessä ei ole asetuksen (EU) N:o 1151/2012 53 artiklan 2 kohdan mukainen vähäinen muutos, komissio julkaisi muutospyynnön kyseisen asetuksen 50 artiklan 2 kohdan a alakohdan mukaisesti Euroopan unionin virallisessa lehdessä (3).

                     (3)

                     Komissiolle ei ole toimitettu asetuksen (EU) N:o 1151/2012 51 artiklan mukaisia vastaväitteitä, minkä vuoksi eritelmän muutos olisi hyväksyttävä,

               ON HYVÄKSYNYT TÄMÄN ASETUKSEN:

            1 artikla
            Hyväksytään nimitystä ”Riso Nano Vialone Veronese” (SMM) koskeva eritelmän muutos, joka on julkaistu Euroopan unionin virallisessa lehdessä.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 25 päivänä kesäkuuta 2020.

                  Komission puolesta,

                  puheenjohtajan nimissä

               Janusz WOJCIECHOWSKI

                  Komission jäsen

            (1)  EUVL L 343, 14.12.2012, s. 1.

            (2)  Komission asetus (EY) N:o 205/2009, annettu 16 päivänä maaliskuuta 2009, erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän vähäisten muutosten hyväksymisestä (Riso Nano Vialone Veronese (SMM)) (EUVL L 71, 17.3.2009, s. 15).

            (3)  EUVL C 70, 4.3.2020, s. 33.


title: Komission täytäntöönpanoasetus (EU) 2020/1156, annettu 4 päivänä elokuuta 2020, Kiinan kansantasavallasta peräisin olevan tietyn korroosionkestävän teräksen tuonnissa annetulla komission täytäntöönpanoasetuksella (EU) 2018/186 käyttöön otetun lopullisen polkumyyntitullin laajentamisesta koskemaan hieman muutetun tietyn korroosionkestävän teräksen tuontia

text:
                  5.8.2020

                  FI

                  Euroopan unionin virallinen lehti

                  L 255/36

         KOMISSION TÄYTÄNTÖÖNPANOASETUS (EU) 2020/1156,
         annettu 4 päivänä elokuuta 2020,
         Kiinan kansantasavallasta peräisin olevan tietyn korroosionkestävän teräksen tuonnissa annetulla komission täytäntöönpanoasetuksella (EU) 2018/186 käyttöön otetun lopullisen polkumyyntitullin laajentamisesta koskemaan hieman muutetun tietyn korroosionkestävän teräksen tuontia
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon polkumyynnillä muista kuin Euroopan unionin jäsenvaltioista tapahtuvalta tuonnilta suojautumisesta 8 päivänä kesäkuuta 2016 annetun Euroopan parlamentin ja neuvoston asetuksen (EU) 2016/1036 (1), jäljempänä ’perusasetus’, ja erityisesti sen 13 artiklan 3 kohdan ja 14 artiklan 5 kohdan,
         sekä katsoo seuraavaa:
         1.   MENETTELY

         1.1   Voimassa olevat toimenpiteet

                     (1)

                     Komissio otti täytäntöönpanoasetuksella (EU) 2018/186 (2), jäljempänä ’alkuperäinen asetus’, käyttöön lopullisen polkumyyntitullin Kiinan kansantasavallasta, jäljempänä ’Kiina’, peräisin olevan tietyn korroosionkestävän teräksen tuonnissa. Voimassa olevat yksilölliset polkumyyntitullit ovat 17,2–27,9 prosenttia. Kaikkiin kyseisen asetuksen liitteessä lueteltuihin otoksen ulkopuolisiin yhteistyössä toimineisiin vientiä harjoittaviin tuottajiin sovelletaan 26,1 prosentin tullia ja kaikkiin muihin (yhteistyöstä kieltäytyneisiin) vientiä harjoittaviin tuottajiin sovelletaan 27,9 prosentin jäännöstullia.

                     (2)

                     Kyseisistä toimenpiteistä käytetään jäljempänä nimitystä ’voimassa olevat toimenpiteet’, ja tutkimuksesta, joka johti alkuperäisellä asetuksella käyttöön otettuihin toimenpiteisiin, käytetään nimitystä ’alkuperäinen tutkimus’.

               1.2   Tutkimuksen vireillepano komission aloitteesta

                     (3)

                     Komissiolla on riittävä näyttö siitä, että voimassa olevia toimenpiteitä kierretään tuomalla tarkasteltavana olevaa tuotetta hieman muutettuna. Taric-tilastot (10-numerotasolla) osoittavat, että Kiinasta unioniin suuntautuvan vientikaupan rakenteessa tapahtui merkittävä muutos sen jälkeen, kun lopullinen polkumyyntitulli otettiin käyttöön.

                     (4)

                     Näyttö viittaa siihen, että muutos johtuu hieman muutetun tarkasteltavana olevan tuotteen tuonnista ja että käytännölle, menettelylle tai toiminnalle ei ollut muuta riittävän perusteltua syytä tai taloudellista perustetta kuin tullin käyttöönotto.

                     (5)

                     Komission käytettävissä oleva näyttö viittasi siihen, että voimassa olevien toimenpiteiden korjaavat vaikutukset vaarantuivat sekä määrän että hinnan osalta.

                     (6)

                     Komissiolla oli myös riittävä näyttö siitä, että hieman muutetun tuotteen vienti tapahtui polkumyyntihinnoilla verrattuna aiemmin vahvistettuun normaaliarvoon.

                     (7)

                     Ilmoitettuaan asiasta jäsenvaltioille komissio katsoi, että on olemassa riittävä alustava näyttö perusasetuksen 13 artiklan 3 kohdan ja 14 artiklan 5 kohdan mukaisen tutkimuksen panemiseksi vireille, ja päätti tutkia voimassa olevien toimenpiteiden mahdollista kiertämistä ja asettaa hieman muutetun tuotteen tuonnin kirjaamisvelvoitteen alaiseksi. Tätä varten komissio antoi asetuksen (EU) 2019/1948 (3), jäljempänä ’vireillepanoasetus’, ja käynnisti tutkimuksen omasta aloitteestaan.

               1.3   Tarkasteltavana oleva tuote ja tutkimuksen kohteena oleva tuote

                     (8)

                     Tarkasteltavana oleva tuote, joka on mahdollisen kiertämisen kohteena, sisältää seuraavat: raudasta tai seosteräksestä tai seostamattomasta teräksestä valmistetut valssatut levyvalmisteet, jotka on alumiinitiivistetty, pinnoitettu kuumasinkityksellä sinkillä ja/tai alumiinilla, ei muilla metalleilla, ja passivoitu kemiallisesti ja jotka sisältävät vähintään 0,015 mutta enintään 0,170 painoprosenttia hiiltä, vähintään 0,015 mutta enintään 0,100 painoprosenttia alumiinia, enintään 0,045 painoprosenttia niobiumia, enintään 0,010 painoprosenttia titaania ja enintään 0,010 painoprosenttia vanadiumia ja jotka ovat keloina, määrämittaan leikattuina levyinä ja kapeana nauhana.
                     Soveltamisalaan eivät sisälly seuraavat tuotteet:

                                 —

                                 ruostumatonta terästä, piiseosteista sähköteknistä terästä ja pikaterästä olevat tuotteet,

                                 —

                                 ei enempää valmistetut kuin kuumavalssatut tai kylmävalssatut tuotteet.

                     (9)

                     Tarkasteltavana oleva tuote luokitellaan tällä hetkellä CN-koodeihin ex 7210 41 00, ex 7210 49 00, ex 7210 61 00, ex 7210 69 00, ex 7212 30 00, ex 7212 50 61, ex 7212 50 69, ex 7225 92 00, ex 7225 99 00, ex 7226 99 30 ja ex 7226 99 70 (Taric-koodit: 7210410020, 7210490020, 7210610020, 7210690020, 7212300020, 7212506120, 7212506920, 7225920020, 7225990022, 7225990092, 7226993010 ja 7226997094), ja se on peräisin Kiinan kansantasavallasta. Tämä on tuote, johon alkuperäisiä toimenpiteitä sovelletaan.

                     (10)

                     Tutkimuksen kohteena oleva tuote, joka on mahdollisen kiertämisen kohteena, sisältää seuraavat: raudasta tai seosteräksestä tai seostamattomasta teräksestä valmistetut valssatut levyvalmisteet, jotka on pinnoitettu kuumasinkityksellä sinkillä ja/tai alumiinilla ja/tai magnesiumilla, mukaan lukien piiseosteiset, ja passivoitu kemiallisesti ja joilla voi olla myös muu pintakäsittely, kuten öljyäminen tai orgaaninen passivointi; ja jotka sisältävät enintään 0,5 painoprosenttia hiiltä, enintään 1,1 painoprosenttia alumiinia, enintään 0,12 painoprosenttia niobiumia, enintään 0,17 painoprosenttia titaania ja enintään 0,15 painoprosenttia vanadiumia, ja jotka ovat keloina, määrämittaan leikattuina levyinä ja kapeana nauhana.
                     Soveltamisalaan eivät sisälly seuraavat tuotteet:

                                 —

                                 ruostumatonta terästä, piiseosteista sähköteknistä terästä ja pikaterästä olevat tuotteet,

                                 —

                                 ei enempää valmistetut kuin kuumavalssatut tai kylmävalssatut tuotteet,

                                 —

                                 edellä johdanto-osan (8) kappaleessa määritelty tarkasteltavana oleva tuote.

                     (11)

                     Tutkimuksen kohteena oleva tuote luokitellaan tällä hetkellä CN-koodeihin ex 7210 41 00, ex 7210 49 00, ex 7210 61 00, ex 7210 69 00, ex 7210 90 80, ex 7212 30 00, ex 7212 50 61, ex 7212 50 69, ex 7212 50 90, ex 7225 92 00, ex 7225 99 00, ex 7226 99 30, ex 7226 99 70 (Taric-koodit: 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013, 7226997093), ja se on peräisin Kiinan kansantasavallasta.

               1.4   Tutkimus

                     (12)

                     Komissio ilmoitti tutkimuksen vireillepanosta asianmukaisesti Kiinan viranomaisille, Kiinassa toimiville vientiä harjoittaville tuottajille, joita asian tiedettiin koskevan, ja unionin tuotannonalaa edustavalle järjestölle.

                     (13)

                     Vireillepanoasetuksen 3 artiklan 1 kohdan mukaisesti Kiinassa toimiville vientiä harjoittaville tuottajille tarkoitetut kyselylomakkeet asetettiin saataville kauppapolitiikan pääosaston verkkosivustolla (4).

                     (14)

                     Asianomaisille osapuolille annettiin tilaisuus esittää näkökantansa kirjallisesti ja pyytää saada tulla kuulluiksi vireillepanoasetuksessa asetetussa määräajassa. Kaikille osapuolille ilmoitettiin, että yhteistyöstä kieltäytyminen voi johtaa perusasetuksen 18 artiklan soveltamiseen ja päätelmien tekemiseen käytettävissä olevien tietojen perusteella.

                     (15)

                     Tutkimuksessa ilmoittautui kuusi yritysryhmää Kiinasta ja alkuperäisessä tutkimuksessa määriteltyä unionin tuotannonalaa edustava järjestö.

                     (16)

                     Edellä mainituista kuudesta ryhmästä ainoastaan kaksi toimitti täytetyt kyselyvastaukset ja pyysi vapautusta mahdollisesti käyttöön otettavista laajennetuista toimenpiteistä perusasetuksen 13 artiklan 4 kohdan mukaisesti:

                                 —

                                 Beijing Shougang Cold Rolling Co., Ltd., Shougang Jingtang United Iron & Steel Co., Ltd ja niihin etuyhteydessä olevat kauppiaat China Shougang International Trade & Engineering Corp., Shougang Holding Trade (Hongkong) Limited, ja Shougang International (Austria) GmbH, jäljempänä ’Shougang-ryhmä’;

                                 —

                                 Bengang Steel Plates Co., Ltd., BX Steel POSCO Cold Rolled Sheet Co. Ltd ja niihin etuyhteydessä olevat kauppiaat Benxi Iron & Steel Hongkong Limited, Benxi Iron and Steel Group Europe GmbH, Benxi Iron & Steel (Group) International Economic and Trading Co., Ltd., ja Benxi Iron Steel America Limited, jäljempänä ’BSP-ryhmä’.

                     (17)

                     Covid-19 -epidemian vaikutuksia polkumyynnin ja tukien vastaisiin tutkimuksiin koskevan ilmoituksen (5) mukaisesti komissio päätti olla tekemättä tarkastuskäyntejä vapautusta pyytäneiden yritysten toimitiloihin covid-19-epidemian vuoksi. Sen sijaan komissio järjesti videoneuvottelun Shougang-ryhmän kanssa tarkastaakseen ryhmän toimittamat kyselyvastaukset.

                     (18)

                     Samasta syystä eräs toinen viejä toimitti kirjallisia huomautuksia sen sijaan, että se olisi osallistunut pyydettyyn kuulemiseen.

               1.5   Raportointijakso ja tutkimusajanjakso

                     (19)

                     Tutkimusajanjakso käsitti 1 päivän tammikuuta 2013 ja 30 päivän syyskuuta 2019 välisen ajan, jäljempänä ’tutkimusajanjakso’. Tutkimusajanjaksolta kerättiin tietoja muun muassa sen tutkimiseksi, oliko kaupan rakenteessa tapahtunut väitettyjä muutoksia. Tarkempia tietoja kerättiin 1 päivän lokakuuta 2018 ja 30 päivän syyskuuta 2019 väliseltä ajanjaksolta, jäljempänä ’raportointijakso’, sen tutkimiseksi, ovatko voimassa olevien toimenpiteiden korjaavat vaikutukset mahdollisesti heikentyneet ja esiintyykö polkumyyntiä.

               2.   TUTKIMUKSEN TULOKSET

         2.1   Yleisiä näkökohtia

                     (20)

                     Komissio analysoi perusasetuksen 13 artiklan 1 kohdan mukaisesti, oliko Kiinasta peräisin olevan tarkasteltavana olevan tuotteen ja hieman muutetun tuotteen kaupan rakenteessa tapahtunut muutos, johtuiko tämä muutos käytännöstä, menettelystä tai toiminnasta, jolle ei ollut muuta riittävän perusteltua syytä tai taloudellista perustetta kuin tullin käyttöönoton välttäminen, oliko näyttöä vahingosta tai siitä että tullin korjaavat vaikutukset olivat heikentymässä tutkimuksen kohteena olevan tuotteen sekä määrien että hintojen osalta ja oliko polkumyynnin jatkumisesta näyttöä samankaltaiselle tuotteelle aiemmin vahvistettuihin normaaliarvoihin verrattuna perusasetuksen 2 artiklan säännösten mukaisesti.

               2.2   Yhteistyön aste

                     (21)

                     Kiinalaisia vientiä harjoittavia tuottajia pyydettiin vireillepanoilmoituksessa toimimaan yhteistyössä ja vastaamaan kyselylomakkeeseen sen osoittamiseksi, että niiden viennissä ei ollut kyse toimenpiteiden kiertämisestä.

                     (22)

                     Alkuperäisessä polkumyyntitutkimuksessa oli mukana 19 ryhmää tai yritystä, mutta tässä menettelyssä pyydetyt tiedot toimitti vain kaksi yritysryhmää, jotka pyysivät myös vapautusta toimenpiteistä. Näiden kahden ryhmän osuus alkuperäisen polkumyyntitutkimuksen aikana vientiä harjoittavien tuottajien ilmoittamasta Kiinasta tulevasta kokonaistuonnista oli 14 prosenttia mutta alle 1 prosentti tutkimuksen kohteena olevan tuotteen kokonaistuonnista raportointijakson aikana. Yhteistyössä toimimisen aste oli näin ollen matala.

                     (23)

                     BSP-ryhmän kyselyvastauksissa annettuja tietoja pidettiin puutteellisina ja epäluotettavina. Sen vuoksi komissio ilmoitti BSP:lle, että se ei aikonut ottaa toimitettuja tietoja huomioon vaan aikoi tehdä ryhmää koskevat päätelmänsä käytettävissä olevien tietojen perusteella perusasetuksen 18 artiklan mukaisesti.

                     (24)

                     BSP-ryhmä toimitti huomautuksia komission aikeesta käyttää ryhmän osalta käytettävissä olevia tietoja. Se ei ollut samaa mieltä komission päätelmästä, jonka mukaan ryhmä ei toimittanut tarvittavia tietoja, ja väitti, että se oli toiminut täysimääräisesti yhteistyössä komission kanssa toimittamalla kaikki vastaukset kyselylomakkeeseen sekä puutteista ilmoittaviin kirjeisiin ajoissa.

                     (25)

                     BSP-ryhmä väitti, että käytettävissä olevien tietojen soveltaminen ei ollut perusteltua, koska komission olisi ensinnäkin pitänyt pyytää selvennystä etukäteen epäselvyyksistä, jotka liittyivät alkuperäisen tutkimuksen aikana vietyihin määriin. Toiseksi ryhmä väitti, että tuotevalvontakoodit sisältävä taulukko olisi mahdoton laatia ja että yritysten käyttämät tuotekoodit eivät vastaa täsmälleen komission käyttämää tuotevalvontakoodia. BSP-ryhmä väitti vielä, että se ei voinut toimittaa komission pyytämää tarkkaa kemiallista koostumusta, koska sitä ei edellytetä teollisissa standardeissa, minkä vuoksi se mitataan ja kirjataan vain asiakkaan erityisestä pyynnöstä.

                     (26)

                     Koska BSP-ryhmä ei toimittanut mitään näyttöä, joka olisi muuttanut komission päätelmiä, komissio vahvisti aikeensa olla ottamatta huomioon BSP-ryhmän kyselyvastausta ja tehdä ryhmää koskevat päätelmänsä käytettävissä olevien tietojen perusteella perusasetuksen 18 artiklan mukaisesti.

                     (27)

                     Yhteistyöstä kieltäytyneiden viejien viennin osuudeksi tutkimuksen kohteena olevan tuotteen Kiinasta tulevasta kokonaisviennistä unioniin raportointijaksolla arvioitiin näin ollen yli 99 prosenttia. Näin ollen komissio käytti perusasetuksen 18 artiklan mukaisesti käytettävissä olevia tietoja tämän viennin osalta.

                     (28)

                     Shougang-ryhmä toimi yhteistyössä ja se vapautettiin laajennetuista polkumyyntitulleista, kuten 4 jaksossa esitetään.

               2.3   Muutos kaupan rakenteessa

                     (29)

                     Vahvistaakseen, oliko kaupan rakenteessa tapahtunut muutos, komissio analysoi tarkasteltavana olevan tuotteen tuontimäärän ja tutkimuksen kohteena olevan tuontimäärän tutkimusajanjakson aikana.

                     (30)

                     Tarkasteltavana oleva tuote ja tutkimuksen kohteena oleva tuote luokitellaan samoihin CN-koodeihin, joihin sisältyy myös muita tuotteita (esim. autoteollisuuden käyttämät laatuluokat). Tuonnin tosiasiallisen tason määrittämiseksi molemmille tuotteille määriteltiin erityiset Taric-koodit vasta siinä vaiheessa, kun molemmat tutkimukset pantiin vireille eli joulukuussa 2016 tarkasteltavana olevalle tuotteelle (johon sovelletaan polkumyyntitoimenpiteitä) ja marraskuussa 2019 tutkimuksen kohteena olevalle tuotteelle. Sen vuoksi komission oli tehtävä arvioita merkityksellisestä tuonnista.

                     (31)

                     Komissio vahvisti vuosien 2013 ja 2016 välillä polkumyyntitoimenpiteiden soveltamisalan ulkopuolelle jätettyjen tuotteiden (enimmäkseen autoteollisuuden käyttämiä laatuluokkia), jotka kuuluivat samoihin CN-koodeihin kuin tarkasteltavana oleva tuote, tuontimäärän alkuperäisessä polkumyyntitutkimuksessa toimitetun näytön perusteella, ja arvion mukaan noin 15 prosenttia näiden CN-koodien mukaisesti tulevasta tuonnista oli muita tuotteita kuin tarkasteltavana oleva tuote (6).

                     (32)

                     Myöhemmän kauden osalta kokonaistuonti määritettiin täydellisten CN-koodien perusteella, tarkasteltavana olevan tuotteen tuonti perustui erityisiin Taric-koodeihin, autoteollisuuden käyttämiin laatuluokkiin kuuluvien tuotteiden tuonti perustui unionin tuotannonalan toimittamiin arvioihin ja tutkimuksen kohteena olevan tuotteen tuonti vahvistettiin erotuksen perusteella.

                     (33)

                     Jäljempänä olevassa taulukossa esitetään kerätyt tiedot.

                        Taulukko Tarkasteltavana olevan tuotteen ja tutkimuksen kohteena olevan tuotteen tuontimäärä (tonnia) Kiinasta EU:hun

                                    2013

                                    2014

                                    2015

                                    2016

                                    2017

                                    2018

                                    Raportointijakso

                                 Tarkasteltavana oleva tuote

                                 755 238  (7)

                                 907 319  (7)

                                 1 176 071  (7)

                                 1 981 490  (7)

                                 820 017  (8)

                                 754 (8)

                                 204 (8)

                                 Tutkimuksen kohteena oleva tuote

                                 30 000  – 35 000  (9)

                                 40 000  – 45 000  (9)

                                 5 000  – 10 000  (9)

                                 15 000  – 20 000  (9)

                                 977 932  (11)

                                 913 226  (11)

                                 988 937  (11)

                                 Muut tuotteet (autoteollisuuden käyttämät laatuluokat)

                                 100 000  – 105 000  (9)

                                 115 000  – 120 000  (9)

                                 200 000  – 205 000  (9)

                                 330 000  – 335 000  (9)

                                 350 000  (12)

                                 450 000  (12)

                                 550 000  (12)

                                 Yhteensä (10)

                                 888 515

                                 1 067 434

                                 1 383 613

                                 2 331 165

                                 2 147 949

                                 1 363 980

                                 1 539 142

                                    Lähde: Komission täytäntöönpanoasetus (EU) 2018/186, Eurostat ja tuotannonalan arviot

                     (34)

                     Kiinasta tulevan tarkasteltavana olevan tuotteen tuonnin kokonaismäärä supistui alkuperäisen polkumyyntitutkimuksen tutkimusajanjakson (lokakuu 2015 – syyskuu 2016) 1 857 490 tonnista 204 tonniin raportointijakson aikana. Supistuminen oli erityisen voimakasta kesäkuusta 2017 alkaen, jolloin komissio asetti tarkasteltavana olevan tuotteen kirjaamisvelvoitteen alaiseksi (13).

                     (35)

                     Tutkimuksen kohteena olevan tuotteen tuontimäärä alkoi lisääntyä vasta vuodesta 2017. Määrä vaihteli vuoden 2017 ja raportointijakson välillä 978 000 tonnista 988 937 tonniin, mutta se oli ollut mitättömän vähäinen ennen alkuperäisen tutkimuksen alkamista.

                     (36)

                     Tarkasteltavana olevan tuotteen tuonnin loppuminen lähes kokonaan polkumyyntitoimenpiteiden käyttöönoton jälkeen ja samanaikainen tutkimuksen kohteena olevan tuotteen tuonnin lisääntyminen muodostavat merkittävän muutoksen kaupan rakenteessa, kuten perusasetuksen 13 artiklan 1 kohdassa edellytetään.

               2.4   Kiertämiskäytäntöjen esiintyminen

                     (37)

                     Perusasetuksen 13 artiklan 1 kohdan mukaan kaupan rakenteen muutoksen on johduttava käytännöstä, menettelystä tai toiminnasta, jolla ei ole muuta riittävää syytä tai taloudellista perustetta kuin tullin käyttöön ottaminen. Tällaiseen käytäntöön, menettelyyn tai toimintaan sisältyy muun muassa tarkasteltavana olevan tuotteen vähäinen muuttaminen siten, että se luokitellaan tullikoodeihin, joihin ei sovelleta toimenpiteitä, edellyttäen että muutos ei muuta tuotteen olennaisia ominaisuuksia.

                     (38)

                     Tarkasteltavana olevalla tuotteella ja tutkimuksen kohteena olevalla tuotteella on samat perusominaisuudet. Tutkimuksen kohteena oleva tuote saadaan tekemällä pieniä muutoksia tarkasteltavana olevaan tuotteeseen esimerkiksi muuttamalla hieman tuotteen kemiallista koostumusta tai sen pinnoitetta. Tarkasteltavana olevan tuotteen tuottajat voivat tehdä helposti nämä muutokset ja tuottaa tarkasteltavana olevaa tuotetta ja tutkimuksen kohteena olevaa tuotetta samoilla tuotantolinjoilla. Saatuja tuotteita voidaan käyttää samoihin tarkoituksiin eli rakennusteollisuudessa tai kodinkoneiden valmistuksessa. Tuottajien ja käyttäjien näkökulmasta tarkasteltavana olevaa tuotetta ja tutkimuksen kohteena olevaa tuotetta olisi pidettävä samana tuotteena.

                     (39)

                     Vain kaksi kiinalaisten vientiä harjoittavien tuottajien ryhmää pyysi vapautusta osoittaakseen, että ne ovat tutkimuksen kohteena olevan tuotteen aitoja tuottajia eivätkä kasvattaneet tuotteen myyntiä unioniin alkuperäisten toimenpiteiden käyttöönoton seurauksena. Näiden kahden tuottajan osuus oli vain murto-osa (alle 1 %) tutkimuksen kohteena olevan tuotteen tuonnista raportointijaksolla. Alkuperäisessä polkumyyntitutkimuksessa toimi yhteistyössä 19 kiinalaisten viejien ryhmää. Alhainen yhteistyössä toimimisen taso tässä tutkimuksessa viittaa siihen, että monet tutkimuksen kohteena olevan tuotteen kiinalaisista viejistä olivat haluttomia toimittamaan näyttöä siitä, että ne eivät olleet tehneet hienoisia muutoksia tarkasteltavana olevaan tuotteeseen polkumyyntitoimenpiteiden käyttöönoton jälkeen. Sen vuoksi komission oli turvauduttava muihin tietolähteisiin käytettävinä olevina tietoina saadakseen asiaa tukevaa näyttöä kiertämisen esiintymisestä.

                     (40)

                     Unionin tuotannonala antoi esimerkkejä kiinalaisten viejien käytännöistä, joita ne käyttivät muuttaakseen hieman tarkasteltavana olevaa tuotetta, jotta se voitaisiin luokitella tiettyihin tullikoodeihin, joihin ei sovelleta toimenpiteitä. Nämä tiedot vahvistivat erilaisten kiertämiskäytäntöjen esiintymisen.

                     (41)

                     Unionin tuotannonalaa edustava järjestö toimitti tuotua näytettä koskevan testitodistuksen, joka osoitti, että pinnoitukseen oli lisätty magnesiumia. Tämän pienen muutoksen ansiosta tuote luokitellaan eri Taric-koodiin kuin tarkasteltavana oleva tuote, eikä se näin ollen kuulu alkuperäisten toimenpiteiden soveltamisalaan.

                     (42)

                     Unionin tuotannonalaa edustava järjestö toimitti lisäksi erään kiinalaisen viejän mainosmateriaalia, jossa mainostetaan sellaisen korroosionkestävän teräksen myyntiä, jonka pinnoitteeseen on lisätty magnesiumia, ja jossa nimenomaisesti todetaan, että tähän tuotteeseen ei sovelleta polkumyyntitoimenpiteitä.

                     (43)

                     Unionin tuotannonalaa edustava järjestö toimitti myös tietoja, joiden mukaan jotkin tuojat yrittivät pitää tuontinsa voimassa olevien toimenpiteiden soveltamisalan ulkopuolella esimerkiksi tuomalla tuotetta, jossa oli ohut öljypinnoite tai jota oli öljytty joitakin metrejä alusta ja lopusta, myös kelan keskustasta vaikka loppuosa kelasta oli edelleen passivoitu ja kuului näin ollen alkuperäisten toimenpiteiden soveltamisalaan.

                     (44)

                     Edellä esitetty näyttö muodostaa yhteistyöstä kieltäytyneitä vientiä harjoittavia tuottajia koskevat käytettävissä olevat tiedot, ja sen perusteella komissio vahvistaa Kiinasta peräisin olevasta tutkimuksen kohteena olevan tuotteen koko tuonnissa perusasetuksen 13 artiklan 1 kohdassa tarkoitetun kiertämiskäytännön esiintymisen koko maata koskevalla tasolla. Tällainen kiertämiskäytäntö muodostuu tarkasteltavana olevan tuotteen vähäisestä muuttamisesta, jolloin se luokitellaan tullikoodeihin, joihin ei tavallisesti sovelleta toimenpiteitä.

                     (45)

                     Edellä esitetyn lisäksi myös muilla oikeudenkäyttöalueilla on vahvistettu Kiinasta tulevassa tuonnissa esiintyvän kiertämiskäytäntöjä, jotka johtuvat tarkasteltavana olevaa tuotetta koskevien polkumyyntitoimenpiteiden käyttöönotosta.

                     (46)

                     Australiassa saatettiin vuonna 2016 päätökseen kiertämistä koskeva tutkimus, jossa todettiin, että vietyä seostamatonta galvanoitua terästä oli hieman muutettu tekemällä vähäinen muutos valmistusprosessiin lisäämällä seosaineita (14).

                     (47)

                     Amerikan yhdysvallat päätteli helmikuussa 2020, että tiettyä korroosionkestävää terästä koskevia toimenpiteitä on kierretty, kun tuotetta laivattiin Kiinasta joihinkin kolmansiin maihin (Costa Ricaan, Malesiaan ja Yhdistyneisiin arabiemiirikuntiin), joissa sille tehtiin vähäinen jalostus (15).

                     (48)

                     Edellä esitetyt käytännöt osoittavat, että kiinalaiset viejät ovat ottaneet käyttöön kiertämiskäytäntöjä unioniin suuntautuvan viennin lisäksi myös muille markkinoille suuntautuvassa viennissä.

               2.5   Tullin korjaavan vaikutuksen kumoutuminen

                     (49)

                     Kuten taulukosta 1 käy ilmi, kiinalaisilta viejiltä peräisin olevan tutkimuksen kohteena olevan tuotteen tuonti unioniin on lisääntynyt merkittävästi vuoden 2016 ja raportointijakson välillä. Raportointijaksolla tutkimuksen kohteena olevan tuotteen osuus oli 53 prosenttia alkuperäisellä tutkimusajanjaksolla vahinkoa aiheuttavasta tuonnista.

                     (50)

                     Määrällisesti tarkasteltuna unionin tuotannonala ilmoitti raportointijaksolla myyntinsä unionissa olevan 4 000 000–5 000 000 tonnia ja tarkasteltavana olevan ja tutkimuksen kohteena olevan tuotteen kokonaistuonti oli 2 441 000 tonnia, minkä tuloksena unionin kokonaiskulutukseksi saadaan 6 441 000–7 441 000. Sen vuoksi Kiinasta tulevan tuonnin markkinaosuudeksi arvioitiin yli 13 prosenttia.

                     (51)

                     Hintojen osalta komissio vertasi hieman muutetun tuotteen vientihintaa unionin tuotannonalan myyntihintaan raportointijaksolla.

                     (52)

                     Koska hinnat ja kustannukset ovat kehittyneet alkuperäisen tutkimuksen jälkeen, alkuperäisessä tutkimuksessa asetettu tarkasteltavana olevan tuotteen tavoitehinta ei enää kuvasta hintaa raportointijaksolla. Sen vuoksi komissio vertasi hieman muutetun tuotteen vientihintaa unionin tuotannonalan ilmoittamaan unionin tuotannonalan hintaan raportointijaksolla.

                     (53)

                     Eurostatin ilmoittamaan Kiinasta tulevan tuonnin hintaan sisältyvät hieman muutetun tarkasteltavana olevan tuotteen ja autoteollisuuden käyttämien hieman kalliimpien teräslajien hinnat. Kiinalaisten viejien alhaisen yhteistyössä toimimisen asteen ja muiden luotettavien tietojen puutteen vuoksi komissio turvautui unionin tuotannonalan esittämään arvioon, jonka mukaan autoteollisuuden käyttämien teräslajien hinta on 20 prosenttia korkeampi kuin tarkasteltavana olevan tuotteen hinta, mikä pätee myös Kiinasta tuotuihin samankaltaisiin tuotteisiin.

                     (54)

                     Kun tarkasteltavana olevan tuotteen ja tutkimuksen kohteena olevan tuotteen hintaeroa sovellettiin tutkimuksen kohteena olevan tuotteen tuontihintaan, joka saatiin Eurostatilta, Kiinasta tulevan tutkimuksen kohteena olevan tuotteen tuontihinta alitti unionin hinnan raportointijaksolla noin 4 prosenttia. Myös unionin tuotannonala toimitti tietoja, jotka osoittivat sen toiminnan olevan edelleen tappiollista.

                     (55)

                     Kun otetaan huomioon tutkimuksen kohteena olevan tuotteen merkittävä tuontimäärä, joka oli korvannut suureksi osaksi tarkasteltavana olevan tuotteen tuonnin alkuperäisten toimenpiteiden käyttöönoton jälkeen, ja sen alhainen hinta, pääteltiin, että tullin korjaavat vaikutukset vaarantuivat sekä määrien että hintojen osalta.

               2.6   Näyttö polkumyynnistä suhteessa samankaltaiselle tuotteelle aiemmin määritettyyn normaaliarvoon

                     (56)

                     Komissio tarkasteli perusasetuksen 13 artiklan 1 kohdan mukaisesti, tapahtuiko tutkimuksen kohteena olevan tuotteen vienti polkumyyntihinnoilla.

                     (57)

                     Kun otetaan huomioon vientiä harjoittavien tuottajien alhainen yhteistyössä toimimisen taso, komissio määritti vientihinnan Eurostatin tietojen perusteella ja oikaisi sitä unionin tuotannonalan arvioiden mukaisesti (ks. (53) kappale).

                     (58)

                     Eurostatin tietojen mukaista Kiinasta tulevan tuonnin keskimääräistä hintaa, joka oikaistiin noudettuna lähettäjältä -tasolle käyttämällä ainoan yhteistyössä toimineen viejän kustannuksia koskevia tietoja, verrattiin alkuperäisessä tutkimuksessa määritettyyn painotettuun keskimääräiseen normaaliarvoon.

                     (59)

                     Normaaliarvon ja vientihinnan vertailu osoitti, että yhteistyöstä kieltäytyneiden vientiä harjoittavien tuottajien raportointijaksolla harjoittama polkumyynti oli noin 14 prosenttia.

               2.7   Päätelmä

                     (60)

                     Edellä esitettyjen havaintojen perusteella komissio päätteli, että alkuperäisessä tutkimuksessa määriteltyä tarkasteltavana olevaa tuotetta koskevaa lopullista polkumyyntitullia kierrettiin tuomalla hieman muutettua Kiinasta peräisin olevaa tuotetta.

                     (61)

                     Tutkimuksessa osoitettiin, että Kiinan ja unionin välisen kaupan rakenteessa tapahtui muutos, joka johtui käytännöstä, menettelystä tai toiminnasta, jolla ei ole riittävästi muita perusteita tai taloudellisia syitä kuin tullin käyttöön ottaminen.

                     (62)

                     Komissio totesi, että tullin korjaavat vaikutukset vaarantuvat samankaltaisen tuotteen hintojen ja/tai määrien osalta. Lisäksi todettiin näyttöä polkumyynnistä suhteessa samankaltaiselle tuotteelle aiemmin määritettyihin normaaliarvoihin

               3.   TOIMENPITEET

                     (63)

                     Edellä esitetyn perusteella komissio päätteli, että Kiinasta peräisin olevan tietyn korroosionkestävän teräksen tuonnissa käyttöön otettua lopullista polkumyyntitullia kierretään tuomalla Kiinasta peräisin olevaa tutkimuksen kohteena olevaa tuotetta.

                     (64)

                     Kiinasta peräisin olevan tietyn korroosionkestävän teräksen tuontiin sovellettavat polkumyynnin vastaiset toimenpiteet olisi tämän vuoksi perusasetuksen 13 artiklan 1 kohdan mukaisesti laajennettava koskemaan Kiinasta peräisin olevan tutkimuksen kohteena olevan tuotteen tuontia.

                     (65)

                     Perusasetuksen 13 artiklan 3 kohdan ja 14 artiklan 5 kohdan mukaisesti laajennettuja toimenpiteitä olisi sovellettava vireillepanoasetuksella käyttöön otetun kirjaamisvelvoitteen alaiseen unioniin tulevaan tuontiin, minkä vuoksi olisi kannettava polkumyyntitullit, kun unioniin tuodaan Kiinasta peräisin olevaa tutkimuksen kohteena olevaa tuotetta.

               4.   VAPAUTUSTA KOSKEVAT PYYNNÖT

                     (66)

                     Kaksi kiinalaista vientiä harjoittavien tuottajien ryhmää pyysi perusasetuksen 13 artiklan 4 kohdan mukaisesti vapautusta mahdollisesti käyttöön otettavista laajennetuista toimenpiteistä ja toimitti vapauttamista koskevan pyynnön.

                     (67)

                     Yksi kiinalaisten vientiä harjoittavien tuottajien ryhmä ei toimittanut tarvittavia tietoja vapauttamista koskevassa pyynnössään (ks. (26) kappale), minkä vuoksi komissio ei ottanut huomioon tämän yritysryhmän toimittamia tietoja.

                     (68)

                     Ainoa yhteistyössä toiminut vientiä harjoittavien tuottajien ryhmä ja niihin etuyhteydessä olevat kauppiaat toimittivat tietoja, joiden mukaan ne myivät pieniä määriä tutkimuksen kohteena olevaa tuotetta jo ennen alkuperäisten toimenpiteiden käyttöönottoa, eikä kaupan rakenteessa ole tapahtunut muutoksia sen jälkeen. Sen vuoksi ryhmän ei todettu osallistuneen kiertämiskäytäntöihin ja komissio päätteli, että ryhmälle myönnettävä vapautus on perusteltu.

                     (69)

                     Komissio päätti olla tekemättä tarkastuskäyntejä vapautusta pyytäneiden yritysten toimitiloihin, kuten (17) kappaleessa selitetään.

                     (70)

                     Komissio voi covid-19 -epidemian vaikutuksia polkumyynnin ja tukien vastaisiin tutkimuksiin koskevan ilmoituksen mukaisesti heti, kun alueiden, joilla vapautuksen saaneet vientiä harjoittavat tuottajat sijaitsevat, katsotaan olevan turvallisia matkustuskohteita, panna omasta aloitteestaan vireille tarkastelun perusasetuksen 11 artiklan 3 kohdan mukaisesti.

               5.   ILMOITTAMINEN

                     (71)

                     Kaikille asianomaisille osapuolille ilmoitettiin niistä keskeisistä tosiseikoista ja huomioista, joiden perusteella edellä esitettyihin päätelmiin päädyttiin, ja niitä kehotettiin esittämään huomautuksia. Vain Eurofer, valituksen tekijä alkuperäisessä tutkimuksessa, esitti huomautuksia lopullisista päätelmistä, ja tuki komission tekemiä päätelmiä ja kehotti komissiota seuraamaan sen vientiä harjoittavan tuottajan viennin kehitystä, jolle myönnettiin vapautus.

                     (72)

                     Tässä asetuksessa säädetyt toimenpiteet ovat perusasetuksen 15 artiklan 1 kohdalla perustetun komitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla

               1.   Laajennetaan täytäntöönpanoasetuksella (EU) 2018/186 käyttöön otettu lopullinen polkumyynnin vastainen tulli, jota sovelletaan seuraavien tuotteiden tuontiin: raudasta tai seosteräksestä tai seostamattomasta teräksestä valmistetut valssatut levyvalmisteet, jotka on alumiinitiivistetty, pinnoitettu kuumasinkityksellä sinkillä ja/tai alumiinilla, ei muilla metalleilla, ja passivoitu kemiallisesti ja jotka sisältävät vähintään 0,015 mutta enintään 0,170 painoprosenttia hiiltä, vähintään 0,015 mutta enintään 0,100 painoprosenttia alumiinia, enintään 0,045 painoprosenttia niobiumia, enintään 0,010 painoprosenttia titaania ja enintään 0,010 painoprosenttia vanadiumia ja jotka ovat keloina, määrämittaan leikattuina levyinä ja kapeana nauhana.
               Soveltamisalaan eivät sisälly seuraavat tuotteet:

                           —

                           ruostumatonta terästä, piiseosteista sähköteknistä terästä ja pikaterästä olevat tuotteet,

                           —

                           ei enempää valmistetut kuin kuumavalssatut tai kylmävalssatut tuotteet.

                     Tarkasteltavana oleva tuote luokitellaan tällä hetkellä CN-koodeihin ex 7210 41 00, ex 7210 49 00, ex 7210 61 00, ex 7210 69 00, ex 7212 30 00, ex 7212 50 61, ex 7212 50 69, ex 7225 92 00, ex 7225 99 00, ex 7226 99 30 ja ex 7226 99 70 (Taric-koodit: 7210410020, 7210490020, 7210610020, 7210690020, 7212300020, 7212506120, 7212506920, 7225920020, 7225990022, 7225990092, 7226993010 ja 7226997094), ja se on peräisin Kiinan kansantasavallasta. Tämä on tuote, johon sovelletaan alkuperäisiä toimenpiteitä.
               koskemaan seuraavien tuotteiden tuontia:
               raudasta tai seosteräksestä tai seostamattomasta teräksestä valmistetut valssatut levyvalmisteet, jotka on pinnoitettu kuumasinkityksellä sinkillä ja/tai alumiinilla ja/tai magnesiumilla, mukaan lukien piiseosteiset, ja passivoitu kemiallisesti ja joilla voi olla myös muu pintakäsittely, kuten öljyäminen tai orgaaninen passivointi; ja jotka sisältävät enintään 0,5 painoprosenttia hiiltä, enintään 1,1 painoprosenttia alumiinia, enintään 0,12 painoprosenttia niobiumia, enintään 0,17 painoprosenttia titaania ja enintään 0,15 painoprosenttia vanadiumia, ja jotka ovat keloina, määrämittaan leikattuina levyinä ja kapeana nauhana,
               Soveltamisalaan eivät sisälly seuraavat tuotteet:

                           —

                           ruostumatonta terästä, piiseosteista sähköteknistä terästä ja pikaterästä olevat tuotteet,

                           —

                           ei enempää valmistetut kuin kuumavalssatut tai kylmävalssatut tuotteet,

                           —

                           tämän artiklan alussa määritelty tarkasteltavana oleva tuote.

                     jotka luokitellaan tällä hetkellä CN-koodeihin ex 7210 41 00, ex 7210 49 00, ex 7210 61 00, ex 7210 69 00, ex 7210 90 80, ex 7212 30 00, ex 7212 50 61, ex 7212 50 69, ex 7212 50 90, ex 7225 92 00, ex 7225 99 00, ex 7226 99 30, ex 7226 99 70 (Taric-koodit: 7210410030, 7210490030, 7210610030, 7210690030, 7210908092, 7212300030, 7212506130, 7212506930, 7212509014, 7212509092, 7225920030, 7225990023, 7225990041, 7225990093, 7226993030, 7226997013, 7226997093), ja ne ovat peräisin Kiinan kansantasavallasta.

               2.   Tätä laajennusta ei sovelleta tämän artiklan 1 kohdassa tarkoitettuun tuontiin, joka on peräisin seuraavilta yrityksiltä:

                           Yrityksen nimi

                           Taric-lisäkoodi

                           Beijing Shougang Cold Rolling Co., Ltd

                           C229

                           Shougang Jingtang United Iron and Steel Co., Ltd

                           C164

               3.   Tämän artiklan 2 kohdassa erikseen mainituille yrityksille myönnettyjen vapautusten soveltaminen edellyttää, että jäsenvaltioiden tulliviranomaisille esitetään pätevä kauppalasku, jonka on laatinut tuottaja ja jossa on oltava kauppalaskun laatineen tahon nimellä ja tehtävänimikkeellä yksilöidyn työntekijän päiväämä ja allekirjoittama vakuutus. Ilmoituksen on oltava seuraavassa muodossa: ”Allekirjoittanut vahvistaa, että tässä laskussa tarkoitetun, Euroopan unioniin vietäväksi myydyn tietyn korroosionkestävän teräksen (määrä) on valmistanut (yrityksen nimi ja osoite), (Taric-lisäkoodi), (asianomainen maa). Allekirjoittanut vakuuttaa, että tässä laskussa ilmoitetut tiedot ovat täydelliset ja paikkansapitävät.” Jos tällaista kauppalaskua ei esitetä, sovelletaan tämän artiklan 1 kohdalla käyttöön otettua tullia.

               4.   Tämän artiklan 1 kohdalla laajennettu tulli kannetaan tietyn korroosionkestävän teräksen sellaisesta tuonnista unioniin, joka on kirjattu täytäntöönpanoasetuksen (EU) 2019/1948 2 artiklan ja asetuksen (EU) 2016/1036 13 artiklan 3 kohdan ja 14 artiklan 5 kohdan mukaisesti.

               5.   Jollei toisin säädetä, sovelletaan tulleja koskevia voimassa olevia säännöksiä ja määräyksiä.

            2 artikla

               1.   Pyynnöt, jotka koskevat vapautusta 1 artiklalla laajennetusta tullista, on tehtävä kirjallisesti jollakin Euroopan unionin virallisista kielistä, ja vapautusta pyytävän oikeussubjektin valtuutetun edustajan on allekirjoitettava ne. Pyyntö on lähetettävä seuraavaan osoitteeseen:

                           European Commission

                           Directorate-General for Trade

                           Office: CHAR 04/039

                           Rue de la Loi/Wetstraat 200

                           1049 Bruxelles/Brussel

                           BELGIQUE/BELGIË

               2.   Komissio voi asetuksen (EU) 2016/1036 13 artiklan 4 kohdan mukaisesti myöntää päätöksellä vapautuksen tämän asetuksen 1 artiklalla laajennetusta tullista sellaisilta yrityksiltä tulevalle tuonnille, jotka eivät kierrä täytäntöönpanoasetuksella (EU) 2018/186 käyttöön otettuja polkumyyntitoimenpiteitä.

            3 artikla
            Tulliviranomaiset velvoitetaan lopettamaan asetuksen (EU) N:o 2019/1948 2 artiklan mukaisesti tapahtuva tuonnin kirjaaminen.

            4 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 4 päivänä elokuuta 2020.

                  Komission puolesta

               Ursula VON DER LEYEN

                  Puheenjohtaja

            (1)  EUVL L 176, 30.6.2016, s. 21.

            (2)  Komission täytäntöönpanoasetus (EU) 2018/186, annettu 7 päivänä helmikuuta 2018, lopullisen polkumyyntitullin käyttöönotosta Kiinan kansantasavallasta peräisin olevan tietyn korroosionkestävän teräksen tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta (EUVL L 34, 8.2.2018, s. 16).

            (3)  Komission täytäntöönpanoasetus (EU) 2019/1948, annettu 25 päivänä marraskuuta 2019, Kiinan kansantasavallasta peräisin olevan tietyn korroosionkestävän teräksen tuonnissa komission täytäntöönpanoasetuksella (EU) 2018/186 käyttöön otettujen polkumyynnin vastaisten toimenpiteiden mahdollista kiertämistä koskevan tutkimuksen vireillepanosta ja tällaisen tuonnin kirjaamisvelvoitteesta (EUVL L 304, 26.11.2019, s. 10).

            (4)  https://trade.ec.europa.eu/tdi/case_details.cfm?id=2409

            (5)  EUVL C 86, 16.3.2020, s. 6.

            (6)  EUVL L 34, 8.2.2018, ks. johdanto-osan 64–66 kappale.

            (7)  85 prosenttia sovellettavista koodeista määriteltynä alkuperäisen tutkimuksen tarkastelujaksolla. Samaa oletusta sovellettiin vuonna 2016.

            (8)  Taric-koodit

            (9)  Muiden tuotteiden kuin tarkasteltavana olevan tuotteen tuonti, johon sisältyy tutkimuksen kohteena oleva tuote ja autoteollisuuden käyttämiin laatuluokkiin kuuluvat tuotteet ennen alkuperäisten toimenpiteiden käyttöönottoa, muodosti noin 15 prosenttia kokonaistuonnista vuosina 2013–2016 CN-koodien tasolla alkuperäisen tutkimuksen päätelmien perusteella. Yhteistyössä toiminut vientiä harjoittava tuottaja myi tiettyjä tutkimuksen kohteena olevan tuotteen määritelmään kuuluvia tuotelajeja jo ennen alkuperäisten toimenpiteiden käyttöönottoa vuosina 2013–2016.

            (10)  Kokonaistuonti CN-koodien mukaisesti, mukaan lukien tarkasteltavana oleva tuote, tutkimuksen kohteena oleva tuote ja muut tuotteet.

            (11)  Saatu erotuksesta, jossa kokonaistuonnista on vähennetty tarkasteltavana olevan tuotteen ja muiden tuotteiden tuonti.

            (12)  Tuotannonalan arvio perustuu markkinatietoihin alkuperäisin tutkimuksen jälkeiseltä kaudelta.

            (13)  Komission täytäntöönpanoasetus (EU) 2017/1238, annettu 7 päivänä heinäkuuta 2017, Kiinan kansantasavallasta peräisin olevan tietyn korroosionkestävän teräksen tuonnin kirjaamisesta (EUVL L 177, 8.7.2017, s. 39).

            (14)  https://www.industry.gov.au/sites/default/files/adc/public-record/040_-_final_report_-_rep_290_and_298_0.pdf

            (15)  https://www.trade.gov/press-release/us-department-commerce-announces-preliminary-rulings-self-initiated-circumvention


title: Komission täytäntöönpanoasetus (EU) 2020/1174, annettu 3 päivänä elokuuta 2020, nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Ελαιόλαδο Μάκρης” (Elaiolado Makris) (SAN))

text:
                  10.8.2020

                  FI

                  Euroopan unionin virallinen lehti

                  L 259/5

         KOMISSION TÄYTÄNTÖÖNPANOASETUS (EU) 2020/1174,
         annettu 3 päivänä elokuuta 2020,
         nimityksen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Ελαιόλαδο Μάκρης” (Elaiolado Makris) (SAN))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 2 kohdan,
         sekä katsoo seuraavaa:

                     (1)

                     Kreikan hakemus nimityksen ”Ελαιόλαδο Μάκρης” (Elaiolado Makris) rekisteröimiseksi julkaistiin Euroopan unionin virallisessa lehdessä (2) asetuksen (EU) N:o 1151/2012 50 artiklan 2 kohdan a alakohdan mukaisesti.

                     (2)

                     Koska komissiolle ei ole toimitettu vastaväitteitä asetuksen (EU) N:o 1151/2012 51 artiklan mukaisesti, nimitys ”Ελαιόλαδο Μάκρης” (Elaiolado Makris) olisi rekisteröitävä,

               ON HYVÄKSYNYT TÄMÄN ASETUKSEN:

            1 artikla
            Rekisteröidään nimitys ”Ελαιόλαδο Μάκρης” (Elaiolado Makris) (SAN).
            Ensimmäisessä kohdassa tarkoitettu nimitys liittyy komission täytäntöönpanoasetuksen (EU) N:o 668/2014 (3) liitteessä XI mainitun luokan 1.5 ”Rasvat (voi, margariini, öljyt jne.)” tuotteeseen.

            2 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 3 päivänä elokuuta 2020.

                  Komission puolesta,

                  puheenjohtajan nimissä

               Janusz WOJCIECHOWSKI

                  Komission jäsen

            (1)  EUVL L 343, 14.12.2012, s. 1.

            (2)  EUVL C 102, 30.3.2020, s. 13.

            (3)  Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä (EUVL L 179, 19.6.2014, s. 36).